Predkladacia správa

Schválením materiálu „Správa o realizácii Telekomunikačnej politiky SR na roky 2000 – 2002“ a prijatím uznesenia vlády č. 42/2002 zo dňa 16. januára 2002 bola stanovená úloha B.2. predložiť na rokovanie vlády návrh Telekomunikačnej politiky na obdobie úplnej liberalizácie. Cieľom Telekomunikačnej politiky SR na roky 2000 – 2002 bolo zaviesť rovnaké transparentné podmienky pre rozvoj telekomunikačného trhu v  Slovenskej republike a vytvorenie podmienok pre vstup do európskych a svetových štruktúr. Časový rozsah plnenia úloh a záverov Telekomunikačnej politiky SR na roky 2000 - 2002 bol v prevažnej miere dodržaný a u niektorých úloh ich postupné plnenie presahuje aj do ďalšieho obdobia, zachovávajúc tak kontinuitu procesov harmonizácie v rámci medzinárodných a národných pravidiel. Vyhodnotenie Telekomunikačnej politiky SR na roky 2000 – 2002 vláda prerokovala a vzala na vedomie na svojom zasadnutí dňa 8. 1. 2003.

V súlade s uvedeným bol vypracovaný návrh materiálu „Národná politika pre elektronické komunikácie (Národná telekomunikačná politika)“, čo zodpovedá aj pojmom definovaným v novom regulačnom rámci EÚ pre oblasť telekomunikácií. Elektronické komunikácie ako nový pojem, ktorý vznikol pri prebiehajúcej konvergencii sektorov telekomunikácií, médií a informačných technológií, sú kľúčovým faktorom na ceste do informačnej spoločnosti. Vytvárajú základné podmienky na prístup podnikov, verejných inštitúcií a jednotlivcov k moderným komunikačným sieťam a službám v rámci celosvetovej informačnej infraštruktúry.

Základným strategickým cieľom politiky štátu v oblasti elektronických komunikácií je uspokojovanie potrieb slovenskej ekonomiky, požiadaviek fyzických a právnických osôb a záujmov štátu na zabezpečenie kvalitných, spoľahlivých a široko dostupných služieb elektronických komunikácií v rozsahu zodpovedajúcom vyspelým štátom Európskej únie  a začlenenie Slovenskej republiky do informačnej spoločnosti 21. storočia.

Národná politika pre elektronické komunikácie vychádza zo súčasného stavu liberalizácie telekomunikačného trhu na Slovensku. Nadväzuje na Telekomunikačnú politiku SR na roky 2000 – 2002 a na úlohy vyplývajúce z prístupového procesu do Európskej únie, z medzinárodných zmlúv a z členstva v medzinárodných organizáciách, ako aj na ďalšie úlohy súvisiace s rozvojom medzištátnych vzťahov a medzinárodnej spolupráce, vrátane programu eEurope+.

Národná politika pre elektronické komunikácie stanovuje na najbližšie roky stratégiu rozvoja elektronických komunikačných sietí a služieb na Slovensku najmä v oblasti zdokonalenia právneho rámca, posilnenia nezávislého regulačného orgánu, rozvoja súťažného prostredia, zabezpečenia a ochrany práv koncových užívateľov, podpory rozvoja služieb informačnej spoločnosti a medzinárodnej spolupráce. 

Predkladaný materiál má tri prílohy. V Prílohe 1 je uvedená analýza politiky EÚ v oblasti elektronických komunikácií. V Prílohe 2 je uvedený zoznam relevantných právnych predpisov. V Prílohe 3 sú uvedené pojmy a definície z oblasti elektronických komunikácií podľa nového regulačného rámca EÚ.   

Materiál bol prerokovaný na Porade ekonomických ministrov a po zapracovaní pripomienok vznesených na  rokovaní PEM sa predkladá bez rozporov.